text: tandooriovn
  
  publiceret: 2023-06-23 14:50:06+02:00
  Tandooriovnen er oprindelig en lerovn med form som en krukke. Navnet kommer af hindi og urdu tandoor samt arabisk nür, som betyder lys eller ild. Den anvendes i Punjabdistriktet, der ligger i både Indien og Pakistan. Denne ovntype har været kendt i mere end 5000 år.
  Tandooriovnen er ofte begravet i jorden eller indstøbt i et fundament af brændt ler og opvarmes med trækul eller brænde. Ovnen kan nå op på en temperatur af 480 grader. Den benyttes fra et hul i toppen, hvor dej klines på de indvendige vægge til at bage de flade naan-brød. Andre retter som kylling tilberedes på lodrette spid midt i ovnen. Navnet betegner også en krydderiblanding og er almindelig kendt i det indiske køkken.
  Tandoorikøkkenet er blevet meget populært også uden for Indien. Traditionelle tandooriovne benyttes oftest i restauranter, da de er opvarmet i længere tid. Moderne tandooriovne benyttes ofte til hjemmebrug. De er fremstillet af metal og opvarmes gerne med gas eller elektricitet.